Kop.is-gengið ( frá vinstri ) : Babú , SSteinn , Kristján Atli og MaggiÞað eru núna rúm sex ár ( !! ) síðan Kop.is-gengið hélt síðast saman í ferð til Liverpool . Í mars 2007 fór ég ásamt Einari Erni , Sigursteini og Hjalta í pílagrímsferð sem skilaði miklu skemmtilegu en líka tveimur 0 - 1 töpum á heimavelli gegn Man Utd ( John O’Shit … ) og Barcelona Guðjohnsen . Oj . Síðan þá hefur „ gengið “ tekið ákveðnum breytingum : Hjalti hélt á vit nýrra ævintýra ( eða var seldur þar sem hann skoraði ekki nógu mikið ) og í hans stað hafa fyrir lifandis löngu síðan komið Babú og Maggi . Í þetta sinn forfallaðist Einar Örn á síðustu metrunum og því hélt ég utan ásamt Sigursteini , Magga og Babú og nú skyldi gert betur en síðast , bæði innan og utan vallar . Það er skemmst frá því að segja að við strákarnir toppuðum fyrri ferðina auðveldlega en liðinu gekk ekki mikið betur en síðast . Allir höfum við nú farið á völlinn fyrir , á milli og eftir þessar ferðir og séð liðið skora og vinna við önnur tæksifæri en það er engu að síður ömurlegt að ferðast alla þessa leið til þess að horfa á markaleysi og andlausa spilamennsku í 90 mínútur . Það verður að hafa það , það er aldrei á vísan að róa í knattspyrnuleikjum og menn taka alltaf ákveðna áhættu . Svona er þetta bara . Öllu öðru gátum við stjórnað og gerðum það af stakri snilld . Hér , í punktaformi , koma nokkrir helstu topparnir í frábærri helgi en um leið minni ég á að við höfum uppfært borgarvísinn okkar með nýjustu veitinga - og skemmtistöðunum sem við mælum með . Ef þið eruð á leiðinni til Bítlaborgarinnar mæli ég með að þið kíkið á það og fáið góð meðmæli . Hópurinn orðinn vel smurður ( Frá vinstri : SSteinn , Babú , Kristján Atli og Maggi ) . Og þá að punktunum , í engri sérstakri röð : * Strákarnir myndu kjöldraga mig ef ég byrjaði þetta ekki á að minnast á Bierkeller . Þessi staður er í miðbænum , á hæðinni fyrir ofan sportbar Carra og við hliðina á Hilton-hótelinu . Það er auðvelt að finna hann og ég mana hvern mann til að missa ekki andlitið í gólfið þegar þangað er komið inn . Ekki inn á barinn fremst , og ekki upp stigann að spilaborðunum heldur inn í stóra salinn þar fyrir innan þar sem ríkir októberfest-stemning allt árið um kring . Við eyddum óeðlilega stórum hluta helgarinnar þarna inni og vorum enn orðlausir yfir því hversu skemmtilegur staður þetta er þegar við héldum heim . * Við vorum fjórir á okkar eigin vegum en þarna úti var um 40 manna hópur Íslendinga ( og annað eins á leiðinni á Man Utd – Chelsea ) og mikið af fólki sem við skemmtum okkur vel með . Við þökkum þeim öllum fyrir samverustundirnar en ég verð að kasta sérstakri kveðju á Blikafeðgana Indriða og Andra , þá Guðjón og Kobba styrktaraðila okkar hjá Humarsölunni og fjölskylduna frá Snæfellsnesinu . * Þakka Sveini Waage einnig fyrir að vera gangandi lestarslys . Drengurinn er ruglfyndinn og léttklikkaður en á sama tíma og maður hlær dáist ég að því að hann skuli ekki hafa verið laminn svona tvisvar í þessari ferð . Takk fyrir okkur , Sveinn , og skammastu þín ! Þú veist hvað þú gerðir … * Babú setti mörg met í þessari ferð en eitt það eftirminnilegasta er að sofna á pítsustað um miðjan föstudag og finna samt orku til að djamma fram eftir kvöldi . * Sigursteinn er víst þekktur sem einn reyndasti fararstjóri sem sögur fara af en það stöðvaði hann ekki í að draga okkur strákana beint inn á tattúráðstefnu á Adelphi-hótelinu á föstudagskvöldinu . Babú setti í kjölfarið Íslandsmet í tuði og ég hélt að það þyrfti að skilja þá að það sem eftir lifði helgar . Sem betur fer sameinaði bjórinn þá fljótlega . * Maggi svaf fyrstu nóttina í baðkerinu inná hótelherberginu okkar . Við vitum hvorugur hvernig hann komst þangað eða hvers vegna . Ég vil ekki vita það . * Við vorum að ræða Luis Suarez inná The Park fyrir leik þegar Babú tók sig til og beit mig í höndina . Fast . Það eru fimm dagar síðan og ég er ennþá marinn á handarbakinu . Hann er í banni frá Kop.is fram í september . * Uppgötvun ferðarinnar er sú að heit , kínversk sósa læknar þynnku betur en allt . Ég , ööö , las það einhvers staðar í tímariti . * Sigursteinn á sér tvífara í enskri knattspyrnu og hann er víst eitthvað viðkvæmur fyrir þeirri samlíkingu , blessaður . Ég hafði heyrt af þessu áður og alltaf fundist Steini taka þessu vel miðað við um hvern er að ræða ( nafn hans verður ekki nefnt hér ) en þegar hann var grillaður af svona fjórum Scouserum á sunnudagskvöldið sá ég pirringinn sem býr í honum . Mig langar að þessu tilefni að benda fólki á að Steini er sláandi líkur öllum bestu leikmönnum í sögu Liverpool og gerið honum þann greiða að kalla hann Mr Fowler næst þegar þið hittið hann . Greyið hefur þjáðst nóg . * Maggi rakar sig tvisvar á dag . Ég efast um eigin karlmennsku . * „ Það kemur sá tími í hvers manns lífi að hann bara verður að pissa í ruslafötu . “ * Scouserarnir elska Rafa ennþá . Látið engan segja ykkur annað . Þeir syngja nafn hans á meðan lið Rodgers er að spila illa . Þessu ástarsambandi er ekki lokið . Það kann að taka einhver ár en Rafa mun stýra Liverpool aftur . Þetta er eins og Dalglish-kláðinn sem við fengum loks að klóra í fyrra . Menn klæjar undan Rafa og einn daginn munu þeir klóra sér . * Síðasta punktinn fær eini Liverpool-leikmaðurinn sem við sáum í þessari ferð , en við hittum hinn eiturhressa Jay Spearing dansandi uppi á bekkjum á Bierkeller . Steini fór og talaði við hann en þeir skildu hvorugur það sem hinn segir . Enda ekki við öðru að búast þegar Hornfirðingar og Scouserar ræða saman . Hér eru sönnunargögnin , takið eftir kvennabúrinu sem Spearing er að dansa með : Nóg af punktum í bili . Að lokum langar mig að enda þetta á Liverpool-borg . Hún kom mér skemmtilega á óvart í þessari ferð . Þegar ég fór fyrst út á leik árið 1997 , þá sautján ára , kom mér á óvart hversu mikið skítapleis Liverpool-borg var . Næstu árin á eftir virkaði hún á mig eins og skítug iðnaðarborg sem maður lét sig hafa að heimsækja til að komast á Liverpool-leik . En fyrir svona tíu árum var ráðist í mikla endurreisn á borginni þar sem hún hafði verið valin Menningarborg Evrópu árið 2008 . Ég man eftir að fara út 2005 og aftur 2007 og vera hissa í bæði skiptin á því hvað hún hafði batnað . Svo heimsótti ég hana síðast í maí 2009 og var enn og aftur hissa . Nú , fjórum árum síðar , sneri ég aftur og það er skemmst frá því að segja að í dag finnst mér Liverpool-borg vera frábær , heillandi lítil borg að heimsækja . Hún er kósí , miðbærinn er ekki of stór og auðvelt að labba allt , það er haugur af flottum veitingastöðum og verslunum og verðlagið er almennt betra en í London . Þá er alltaf gaman að labba Albert Docks , heimsækja Bítlasafnið , skoða parísarhjólið ( eins og minni útgáfa af London Eye ) , fara í ferjuna yfir Mersey-ána , ganga um Stanley Park og skoða Anfield og Goodison á sitt hvorum endanum og næturlífið er orðið frábært þarna miðsvæðis . Ekki skemmir fyrir að hafa svo haug af flottum hótelum á góðu verði og rúsínan í pylsuendanum , eins og ég talaði um í upphafi pistilsins , er hinn snarbilaði Bierkeller . Ég hef alltaf verið hvað hrifnastur af Dublin af borgum Bretlandseyja , með Glasgow og Manchester í humátt þar á eftir og Liverpool eftirbátur þeirra en í dag myndi ég hiklaust setja Liverpool á sama stall og Dublin og kannski Glasgow líka . Þetta eru litlar , kósý og menningarlegar borgir þar sem ýmislegt er hægt að gera . Ég gæti í dag hiklaust mælt með Liverpool-borg sem góðum áfangastað fyrir ungt fólk eða fjölskyldur sem hafa jafnvel engan áhuga á fótbolta . Leikurinn er langt því frá eina ástæðan til að heimsækja borgina í dag og það er í fyrsta sinn sem ég get með góðri samvisku sagt það . Liverpool-borg , Scouserar og þeir Íslendingar sem ég hitti um síðustu helgi , ég þakka bara fyrir mig . Sjáumst aftur í haust . 🙂 E.s. : Læt þetta fylgja með í lokin . Við fórum út til að kveðja Jamie Carragher en áttuðum okkur ekki á því að á sama tíma sáum við David Moyes stýra Everton í síðasta skipti á Anfield . Næst snýr hann þangað sem enn stærri erkióvinur í úlpu Manchester United í haust . Við sáum þessa skemmtilegu klósettrúllu á flakki milli manna á The Park og smelltum af mynd . Þetta er orðið safngripur í dag : Þetta var glæsileg ferð fyrir utan leikinn og það er búið að vera heiður að kynnast ykkur . Ég var síðast í Liverpool 2006 - 2007 og finnst borgin hafa tekið miklum stakkaskiptum síðan til hins betra . Maður getur farið að réttlæta fleiri ferðir til borgarinar og látið konuna þukla á flíkum í miðbænum meðan maður fer á leiki . Þá var ansi gaman að fá danskennslu hjá Jay Spearing á Bierkeller og Agger bað að heilsa ykkur og þakkaði ykkur fyrir góða síðu þegar ég hitti hann á lestarstöðinni á leiðinni heim Takk fyrir ad deila ferdasogunni , tetta hefur verid god ferd hja ykkur . Ekki spurning ad madur eigi eftir ad nyta borgarvisinn sidar meir . En mikid skil eg vel ad heimamenn tali vel um Rafa , tad var allt miklu skemmtilegra tegar ad hann var . Mikid sakna eg hans – eg væri i skyjunum ef hann tæki vid lidinu einhvern tima aftur , helst fyrir næsta season . Já frábær ferð og tek ég undir vel flest í þessari ferðasögu . Ég vil þó leiðrétta eitt . Babu setti eftirminnilegt Íslandsmet í tuði , það er alveg hárrétt . En það var ekki vegna þess að hann datt inn á tattoo og piercing ráðstefnuna , nei , mér sýndist hann bara fýla það nokkuð vel . Nei , hann setti Íslandsmetið ( ég vil meina að þetta hafi verið allavega Evrópumet og jafnvel heimsmet ) í tuði þegar honum varð ljóst að við værum að fara af þessum merka viðburði og að við ætluðum að labba í meira en 30 sekúndur . Held við höfum labbað ca 600 metra og það var honum algjörlega ofviða . Annars er Bierkeller ein merkasta uppgötvun sem ég hef kynnst á öllum mínum fjölmörgu ferðum til borgarinnar .